*REPUBLIKA HRVATSKA*

*ZADARSKA ŽUPANIJA*

*GRAD ZADAR*

*Narodni trg 1*

*Razina 22*

*Transakcijski račun IBAN:HR5924070001852000009*

*Matični broj:02546558*

*RKP:35724  
Županija:520  
OIB 09933651854*

*Razdoblje :01.01.-31.12.2018.*

*Zadar, 15.02.2019. godine*

***BILJEŠKE UZ FINANCIJSKE IZVJEŠTAJE***

***GRADA ZADRA ZA RAZDOBLJE OD 01.01.-31.12.2018.GODINE***

***Bilješka broj 1***

*U bilješkama koje su sastavni dio financijskih izvještaja obrazlažu se odstupanja (više od 10%) u odnosu na prethodno razdoblje. Prikazuju se samo prihodi i primitci te rashodi i izdaci koji se odnose na jedinice lokalne i područne (regionalne) samouprave bez korisnika , dok se u razini 22 prikazuju samo prijenosi proračunskim korisnicima po načelu novčanog tijeka. Znači oni prihodi (pomoći) koje je nadležno Ministarstvo uplatilo za proračunske korisnike Grada Zadra ne prikazuju se u financijskom izvještavanju razine 22 kao ni rashodi koji se iz njih financiraju. Novosti u odnosu na prethodna razdoblja je prikaz sudskih sporova u tijeku s kratkim opisom spora, iznosom te procjenom odljeva/priljeva sredstava tj. njegov utjecaj na sam Proračun. Financijski izvještaji koji se sastavljaju za razdoblje od 1.1.-31.12.2018.godine su : Obrazac PRRAS, obrazac Bilanca, Obrazac RAS funkcijski, obrazac PVRIO te obrazac Obveza. U nastavku se daje obrazloženje uz navedene obrasce*

***Bilješka broj 2- Bilješke uz obrazac PR-RAS***

*Ukupni prihodi i primici Grada Zadra u razdoblju od 1.1.-31.12.2018.godine ostvareni su u iznosu od 380.088.502 kuna. Kako su ostvareni prihodi i primici po skupinama daje se u nastavku:*

*Prihodi poslovanja ostvareni su u iznosu od 363.652.523 kuna i čine 95,68% ukupno ostvarenih prihoda i primitaka. U odnosu na prethodno razdoblje ostvareno je 15.725.740 kuna više.. Najznačajnija odstupanja u ostvarenju u odnosu na prethodno razdoblje bilježimo na sljedećim AOP-ima:*

*AOP 004 Porez i prirez na dohodak od nesamostalnog rada ostvareno je u iznosu od 147.487.408 kuna ili 16,6% više nego u prethodnom razdoblju. Rezultat je to zakonskih promjena u porezu na dohodak koje su se najviše reflektirale u ovom dijelu prihoda. Međutim u prethodnoj godini imali smo kompenzacijske mjere iz državnog proračuna kao naknada zbog zakonskih izmjena u dijelu poreza na dohodak.*

*AOP 018 Porezi na imovinu - Stalni porezi na nepokretnu imovinu realizirani su u iznosu od 2.530.662 kuna što je za 3,8% više nego u istom razdoblju prethodne godine. Grad Zadar i dalje radi na usklađenju baza i obuhvatu obveznika poreza na kuće za odmor te je stoga i ovaj prihod naplaćen nešto više nego prethodne godine.*

*AOP 023 Povremeni porez na imovinu tj. porez na promet nekretnina realiziran je u iznos od 37.611.735 kuna . Međutim zbog usklađenja sa Poreznom uplatom zbog prihoda poreza na nekretnine koji se naplatio u prosincu 2017.godine u iznosu od 90.086 kuna i koji se sadržan u prihodima od neraspoređenih poreza u prethodnoj godini za isti iznos se umanjio ovaj prihod te je u PRRAS obrascu prikazan kao iznos od 37.521.649 kuna ili 33,40% više nego u istom razdoblju prethodne godine. Osim pojačane stanogradnje i činjenica da 100% naplate pripada JLP(R)S uvjetovali su ovako dobru naplatu.*

*AOP 026 Porez na promet realiziran je u iznosu od 4.536.315 kuna i predstavlja porez na potrošnju. Uvođenje fiskalizacije i aktivnost na naplati ovog poreza rezultirali su i dobrom naplatom. U odnosu na prethodno razdoblje ovi porezi su se naplatili 378.033 kuna manje nego u istom razdoblju prethodne godine.*

*AOP 028 Porez na korištenje dobara ili izvođenje aktivnosti predstavlja porez na tvrtku ili naziv te je naplata slabija nego prethodne godine. Naplata se odnosi na potraživanja poreza na tvrtku iz prethodnih godina s obzirom da je ovaj gradski porez ukinut.*

*AOP 038 ostali neraspoređeni prihodi od poreza realizirani su u iznosu od 667 kuna, a predstavljaju uplate zadnjih dana u proračunskoj godini koji su ostali neidentificirani po vrsti poreza te se iskazuju u ovoj podskupini. U odnosu na prethodnu godinu znatno je manja naplata jer se u prethodnoj godini naplatio iznos od poreza na promet nekretnina što je objašnjeno kod AOP 023.*

*AOP 047 Pomoći iz inozemstva i od subjekata unutar općeg proračuna realizirane su u iznosu od 39.118.890 kuna ili 90,4% naplate od prethodne godine. Unutar pomoći dobru naplatu imamo na AOP 052 tekuće pomoći od institucija i tijela EU jer se radi o naplaćenim prihodima odnosno potraživanjima za projekte koji se financiraju iz sredstava EU.*

*AOP 059 Tekuće pomoći od izvanproračunskih korisnika realizirane su u iznosu od 5.053.675 kuna što je za 52,2% više nego prethodne godine. Dobru naplatu bilježimo od ŽUC Zadar temeljem Zakona o cestama gdje smo osim potraživanja iz prethodne godine naplatili gotovo cijelu 2018. godinu (osim mjeseca studeni i prosinac). U dijelu kapitalnih pomoći od izvanproračunskih korisnika nije bilo naplate za razliku od prethodne godine kada je Fond za zaštitu okoliša i energetsku učinkovitost doznačio sredstva za izgradnju reciklažnog dvorišta u predjelu Gaženica u Zadru.*

*AOP 060 Tekuće pomoći izravnanja za decentralizirane funkcije naplatile su se u iznosu od 16.908.041 kuna gotovo isto kao prethodne godine.*

*AOP 057 Pomoći od izvanproračunskih korisnika realizirane su u iznosu od 5.373.477 kuna i veće su u odnosu na isto razdoblje prethodne godine u iznosu od 2.077.196 kuna. Najveće odstupanje imamo kod kapitalnih pomoći od izvanproračunskih korisnika i to se odnosi.*

*AOP 066 Pomoći temeljem prijenosa EU sredstava realizirane su u iznosu od 6.560.719 kuna ili 71,50% više nego prethodne godine. Ovise o visini i vrijednosti projekata koji se nominiraju odnosno su odobreni Gradu Zadru, a naplaćena su i potraživanja iz prethodne godine.*

*AOP 071 prihodi od imovine ostvareni su u iznosu od 38.069.719 kuna ili 9,6% više nego prethodne godine. Određena odstupanja u ovoj podvrsti prihoda bilježimo na AOP 074 Kamate na depozit i a vista kamate gdje je ostvareno 414.760 kuna, znatno više nego prethodne godineRadi se o kamatama a vista po redovnom računu Grada Zadra te kamate a vista po podračunima koje Grad Zadar ima za projekte koje financira iz sredstava EU. Vrijednosno značajan je predujam za projekt Zadar Baštini koji se nalazi na redovnom računu Grada Zadra. Na dan 31.12.2018.godine radi se o iznosu od 10.731.519,31 kuna.*

*AOP 075 Prihodi od zateznih kamata realizirani su u iznosu od 1.510.968 kuna ili 68,10% prethodne godine.*

*AOP 078 Prihodi iz dobiti trgovačkih društava realizirani su u iznosu od 1.646.776 kuna, a radi se o uplati dobiti Obala i lučica d.o.o. te o uplati dijela dobiti od Zračne luke Zadar. I upravo je ovdje viljivo značajno odstupanje kod prihoda od financijske imovine.*

*AOP 083 Prihodi od nefinancijske imovine realizirani su u iznosu od 34.459.156 kuna ili 8,1% više nego prethodne godine. Vidljivo je to na AOP 085 odnosno kod prihoda od zakupa poslovnog prostora.*

*AOP 089 Ostali prihodi od nefinancijske imovine realizirani su u iznosu od 1.204.404 kuna ili svega 66,20% naplate od prethodne godine. Budući se ovdje evidentira naplata naknade za zadržavanje nezakonito sagrađenih zgrada u prostoru (tzk. naknada za legalizaciju) slabija naplata je logična s obzirom da proces legalizacije završava.*

*AOP 105 prihodi od upravnih i administrativnih pristojbi te po posebnim propisima realizirani su u iznosu od 91.490.089 kuna i značajno odstupaju u naplati u odnosu na prethodnu godinu. Isto se vidi i kod prihoda od komunalnog doprinosa (AOP 120) koji je naplaćen 28.675.125 kuna, a prethodne godine 44.230.411 kuna što je dijelom i uvjetovanom procesom legalizacije. Komunalna naknada bilježi veću naplatu u odnosu na prethodnu godinu i to za 9,4%. Nominalno je naplaćena 55.070.572 kuna (AOP 121). Razlog je i veći obuhvat obveznika, ali i povećanje površine za razrez komunalne naknade što je povezano sa bazom prijava u procesu legalizacije.*

*AOP 111 Prihodi po posebnim propisima realizirani su u iznos od 3.727.495 kuna ili 46,4% prihoda od prethodne godine. U ovim prihodima prethodne godine financijski najznačajnija je bila naplata prihoda od Hrvatskih voda temeljem Ugovora, a sve u skladu sa Zakonom o financiranju vodnog gospodarstva. Prema Uputi Ministarstva ova naknada se u 2018.godini evidentirala na kontima prihoda od prodaje proizvoda i roba te pružanja usluge . Manja je i naplata vodnog doprinosa što je sve uvjetovalo manjim prihodima u ovoj podskupini. Vodni doprinos je u nadležnosti razreza i naplate Hrvatskih voda i Grad Zadar u samoj naplati nema utjecaja.*

*AOP 123 prihodi od prodaje proizvoda i robe te pruženih usluga realizirali su se u iznosu od 1.479.003 kuna što obuhvaća prihod od prodaje električne energije na instalaciji Pozdrav Suncu, donaciju OTP Banka d,d, za stipendiranje učenika i studenata slabijeg imovinskog stanja, ali i od 2018.godine i naplatu objašnjenu pod AOP 111.*

*AOP 136 Kazne upravne mjere i ostali prihodi realizirani su u iznosu od 1.417.790 kuna ili 70,8% prihoda od prethodne godine. Radi se o naplati kazni za koje komunalni i prometni redar izdaju naloge. Sama naplata kazni je na razini prethodne godine, a manja je u dijelu ostalih prihoda jer nije bilo značajne naplate za izdavanje taxi dozvola.*

***Prihodi od prodaje nefinancijske imovine*** *realizirani su u iznos od 6.343.041 kuna. Čine ih prihodi od prodaje zemljišta i prihodi od prodaje stanova na kojima postoji stanarsko pravo te prodaja ostalih objekata odnosno imovine u vlasništvu Grada Zadra Prihodi od prodaje stanova na kojima postoji stanarsko pravo realizirani su u iznosu od 2.317.789 kuna i manji su za 413.129 kuna nego prethodne godine, dok je naplata od prodaje ostalih objekata znatno veća nego prethodne godine što u konačnici ne daje veliko odstupanje u odnosu na prethodno razdoblje. Najznačajnija naplata je kod prodaje zemljišta i to u iznosu od 3.626.177 kuna. Sveukupno je naplata manja u odnosu na prošlu godinu jer je prethodne godine evidentiran iznos od 9.684.500 kuna kao protustavka izdacima za unos temeljnog kapitala u trgovačko društvo. U ovoj 2018.godini nije bilo ovakvih transakcija.*

***Primici od financijske imovine realizirani su u iznosu od 10.092.938 kuna.*** *Ukupno je ostvareno 24,7% više nego prethodne godine.*

*AOP 411 Primici od danih studentskih kredita realizirani su u iznosu od 92.938 kuna i naplaćeni su gotovo u istom iznosu kao prethodne godine.*

*AOP 486 Primljeni krediti od tuzemnih kreditnih institucija izvan javnog sektora realizirani su u iznosu od 10.000.000 kuna. Radi se o ostatku kratkoročnog kredita iz 2017. godine koji je iznosio 15.000.000 kuna. Kako se radi o kratkoročnom kreditu koji „prelazi“ u iduće proračunsko razdoblje iskazan je i primitak i izdatak.*

*Rashodi i izdaci ostvareni su u iznosu od 362.972.245 kuna, a vrijednosno najznačajniji su rashodi poslovanja u iznosu od 288.308.788 kuna ili 79,42% ukupnih rashoda i izdataka.*

*AOP 149 Rashodi za zaposlene realizirani su u iznosu od 27.168.231 kuna i gotovo su isti kao i prethodne godine. Jedino su ostali rashodi za zaposlene znatno veće od prethodne godine AOP 155 jer je bilo većih rashoda za otpremnine i posebno pomoći za bolovanja te pomoći za smrtne slučajeve.*

*AOP 160 Materijalni rashodi realizirani su u iznosu od 85.339.600 kuna i manji su nego prethodne godine. Ovi rashodi obuhvaćaju naknade troškova zaposlenima, rashode za usluge, naknade troškova osobama izvan radnog odnosa odnosno ostale nespomenute rashode poslovanja. Iako su ukupni materijalni rashodi manji postoje odstupanja na pojedinim AOP-ima unutar ove podskupine.*

*AOP 161 Naknade troškova zaposlenima realizirani su u iznosu od 1.325.319 kuna i veći su za 20,9% nego prethodne godine. Najveće odstupanje je u rashodima za službena putovanja. Budući da se financiraju projekti iz EU sredstava veći su i rashodi za službena putovanja. Stručna usavršavanja zaposlenika veća su zbog pohađanja seminara te polaganja stručnih ispita uvjetovanih radnim mjestima zaposlenika.*

*AOP 166 Rashodi za materijal i energiju realizirani su u iznosu od 2.766.202 kuna ili 1,1% više nego prethodne godine. Unutar ove realizacije jače odstupanje u odnosu na prethodnu godinu bilježimo na AOP 170,171-materijal i dijelovi za tekuće i investicijsko održavanje te sitan inventar. Radi se o nabavi za potrebe rada Gradske uprave.*

*AOP 174 Rashodi za usluge realizirani su u iznosu od 76.908.367 kuna ili 94,8% realizacije prethodne godine. Najznačajnije odstupanje bilježimo na više u odnosu na prethodnu godinu na stavkama zdravstvenih i veterinarskim uslugama, intelektualnim i osobnim uslugama, računalnim i ostalim uslugama. U 2018.godini realizirali su se sistematski pregledi zaposlenika što prethodne godine nije bilo, ostale usluge su povećane zbog usluge od 1% koju naplaćuje Porezna uprava, dok su računalne usluge povećane zbog promjene načina evidentiranja održavanja programa za potrebe prometnog redarstva. Intelektualne usluge povećane su zbog iskazivanja ovog rashoda u većem broju projekata kao savjetodavne usluge koje se financiraju sredstvima EU.*

*AOP 184 Naknade troškova osobama izvan radnog odnosa realizirane su u iznosu od 203.420 kuna, a obuhvaćaju rashode za osobe na stručnom usavršavanju bez zasnivanja radnog odnosa, kao i druge rashode za osobe koji nisu zaposlenici Grada Zadra. Realizacija je nešto manja nego prethodne godine zbog razlike u broju osoba na stručnom usavršavanju bez zasnivanja radnog odnosa.*

*AOP 185 Ostali nespomenuti rashodi poslovanja realizirani su u iznosu od 4.136.292 kuna i veće za 19,7% je u odnosu na prethodnu godinu. U ovoj podskupini rashoda evidentiraju se rashodi za naknade članovima predstavničkih i izvršnih vijeća, povjerenstava i slično, premije osiguranja, članarine, reprezentacija, troškovi sudskih postupaka te ostali nespomenuti rashodi. Gotovo na svim stavkama imamo povećanje u odnosu na prethodnu godinu.*

*AOP 188 Reprezentacija je realizirana u iznosu od 590.741 kuna ili više za 43,4% u odnosu na prethodno razdoblje. Povećanje je zbog obilježavanja jubilarnih obiležavanja te dočeka sportaša. AOP 190,191 veći su u odnosu na prethodno razdoblje, a vezani su za tijek sudskih procesa.*

*AOP 192 Ostali nespomenuti rashodi realizirani su u iznosu od 1.249.311 kuna ili 47,7% više nego u istom razdoblju prethodne godine. Povećanje je uvjetovano povratima komunalnih doprinosa odnosno povrate sredstava zakupnicima uslijed prava gubitka vlasništva na poslovnim prostorima, a sve temeljem sudskih presuda.*

*AOP 193 Financijski rashodi realizirani su u iznos od 2.285.055 kuna ili 44,7% više nego u istom razdoblju prethodne godine. U ovoj podskupini evidentiraju se rashodi za kamate, bankarske usluge i uskuge platnog prometa, zatezne kamate te ostali financijski rashodi. Manji rashodi za kamate na primljene kredite uvjetovani su konačnom otplatom kredita za refinanciranje izdanih municipalnih obveznica. Međutim uslijed plaćanja pojavila se negativna tečajna razlika koja je najvećim dijelom uvjetovala porast rashoda. Jednako kao i zatezne kamate koje su dobavljači naplatili od Grada.*

*AOP 212 Subvencije su realizirane u iznosu od 8.887.053 kuna ili 89,7% realizacije prethodne godine. Manji broj zahtjeva za isplatu subvencija odnosno manji plan na godišnjoj razini razlog je i manjoj realizaciji.*

*AOP 221 Pomoći dane u inozemstvo i unutar općeg proračuna realizirane su u iznosu od 87.512.868 kuna ili 8,4% više nego prethodne godine. Na AOP 222-pomoći inozemnim vladama prikazan je iznos od 783.505 kuna, a odnosi se na rashode inozemnih partnera iz Bosne i Hercegovine i Crne Gore u projektu CODE. Prema uputi za knjiženje evidentirano je ovom kontu koji najbliži u iskazivanju realizacije. Ostale pomoći odnose se na plaćanje drugim proračunima gdje je evidentirano 1.903.668 kuna i odnosi se na plaćanje županijskom proračunu za Ustanovu Zadru Novu kojoj je i Grad Zadar osnivač, ali je većinski zadarska županija. Tekuće pomoći proračunskim korisnicima drugih proračuna realizirane su u iznosu od 2.396.787 kuna ili 28,8% više nego prethodne godine. Odnosi se najvećim dijelom na sufinanciranje rada Narodnog muzeja u Kneževoj palači, Muzeja antičkog stakla te posebno Opće bolnice Zadar. Kapitalne pomoći proračunskim korisnicima AOP 233 iznose 300.000 kuna i odnose se pomoć međunarodnom Centru za podvodnu arheologiju.*

*AOP 234-237 odnose se na plaćanje proračunskim korisnicima Grada Zadra i za 3% su veća nego prethodne godine i to zbog boljeg odnosno redovitijeg plaćanja obveza korisnicima.*

*AOP 239 Tekuće pomoći temeljem prijenosa EU sredstava realizirane su u iznosu od 355.458 kuna, znatno više nego prethodne godine, a uvjetovane su realizacijom EU projekata.*

*AOP 242-244 realizacija iznosi 2.561.044 kuna, prethodne godine nije bilo. Radi se o prijenosu sredstava proračunskim korisnicima Grada Zadra u projektu „škola puna mogućnosti 4“ i projektu prehrane. Nakon dopisa od MZO razvidno je da se radi o prijenosu 85% bespovratnih sredstava, dok 15% odnosi na nacionalno financiranje –škola puna mogućnosti. Kod prehrane se također radi o prijenosu sredstava iz EU fondova, temeljem natječaja gdje je Grad Zadar nositelj projekta. Dio koji nije iz EU sredstava korisnici su prikazali kao prihod iz nadležnog proračuna za financiranje redovnog poslovanja.*

*AOP 246 Naknade građanima i kućanstvima na temelju osiguranja i druge naknade realizirane su u iznosu od 4.128.378 kuna i manje su u odnosu na prethodnu godinu zbog evidentiranja rashoda za besplatne obroke u osnovnim školama, a koja se financira kako je objašnjeno pod AOP 242-244.*

*AOP 257 Ostali rashodi realizirani su u iznosu od 72.987.603 kuna i veći su za 15,6% nego prethodne godine.- Najveće odstupanje bilježimo kod kapitalnih pomoći trgovačkim društvima u vlasništvu Grada Zadra za nabavu nefinancijske imovine i pokriće gubitka poslovanja. Radi se o nastavku investicije na sportskom komplexu na Višnjiku i većem izdvajanju za pokriće gubitka kod sportskog dioničkog društva.*

***Rashodi za nabavu nefinancijske imovine*** *realizirani su u iznosu od 38.684.675 kuna i značajno su veći nego prethodne godine. Najznačajnija odstupanja bilježimo na sljedećim AOP-ima:*

*AOP 344 Zemljište realizirano je u iznosu od 11.757.999 i veće je zbog dospijeća potpisanih nagodbi iz prethodnim godina te otkupa za izgradnju prometnica i pripadajuće infrastrukture. Značajna izdvajanja su i zbog naknade za deposedirano zemljište.*

*AOP 356 Stambeni objekti realizirani su u iznosu od 382.000 kuna i predstavljaju nabavku jednog stambenog prostora.*

*AOP 357 Poslovni objekti realizirani su u iznosu od 761.136 kuna ili znatno su manji nego prethodne godine. Prethodne godine je izvršena rekonstrukcija palače Cedulin i izgradnja reciklažnog dvorišta čega nije bilo u 2018. godini.*

*AOP 351 Ceste realizirane su u iznosu od od 7.341.129 kuna i veće su za 26,8% više nego lani. Realizacija je u skladu sa programom gradnje komunalne infrastrukture.*

*AOP 359 Ostali građevinski objekti realizirani u iznosu od 9.109.661 kuna ili 5.271.426 kuna više nego prethodne godine. Realizacija izgradnje cesta prati realizacija komunalnih objekata koji pripadaju prometnicama, ali i izgradnja javnih površina sukladno Programu gradnje komunalne infrastrukture.*

*AOP 361 Uredska oprema i namještaj realizirani su u iznosu od 243.153 kuna i veći su 67,4% nego prethodne godine, jer se izdvajalo za uredski namještaj za potrebe Gradske uprave.*

*AOP 366 sportska i glazbena oprema realizirana je u iznosu od 23.464 kuna i odnosi se na nabavu sportske opreme na igralištima u vlasništvu Grada Zadra.*

*AOP 367 uređaji, strojevi i oprema za ostalu namjenu realizirani su u iznosu od 114.612 kuna i veći su za 19,6% nego prethodne godine. Završetak klimatizacije kompletne Gradske uprave uvjetovao je i veća odstupanja.*

*AOP 382 i AOP 393 Ostala nematerijalna proizvedena imovina i dodatna ulaganja izvršena su nešto manje nego prethodne godine odnosno isto kao prethodne godine.*

***Izdaci za financijsku imovinu i otplate zajmova*** *realizirani su u iznosu od 35.978.782 kuna, znatno manje nego prethodne godine iz razloga jer u 2018.godini nema plaćanja za POS-ove stanove i ulaganje u trgovačka društva stoga su i odstupanja velika.*

*AOP 526 Dani zajmovi neprofitnim organizacijama, građanima i kućanstvima realizirani su u iznosu od 2.214.700 kuna i predstavljaju dane učeničke i studentske kredite. Neznatno manje nego prethodne godine.*

*AOP 595 Otplata glavnice primljenih kredita i zajmova od kreditnih i ostalih financijskih institucija izvan javnog sektora realizirano je 33.764.082 kuna ,a radi se o otplati zadnje glavnice dugoročnog kredita u iznosu od 23.764.082 kuna te otplate ostatka kratkoročnog kredita iz 2017.godine u iznosu od 10.000.000 kuna.*

*Preneseni rezultat iz prethodne godine korigiran je u 2018.godini zbog korekcije obveza iz prethodnih godina u iznosu od 63.876 kuna.*

*Ukupno je ostvaren višak prihoda i rashoda u iznosu 17.116.257 kuna te se manjak koji se odnosi na razinu 22 smanjio za isti iznos i sada iznosi 59.949.583 kuna.*

***Bilješka broj 2*** *- Bilješke uz obrazac RAS-funkcija*

*U ovom obrascu evidentirani su rashodi po svojoj namjeni . Plaćanja prema proračunskim korisnicima eliminirani su iz ovog izvještaja pa iznos iskazan na AOP 137 odgovara iznosu na AOP 404(nakon eliminacije AOP 234). Svi rashodi se iskazuju prema namjeni (za osnovnoškolstvo, kulturu, sport, razvoj zajednice, zdravstvo i sl.), a odstupanja su vidljiva na AOP 012, AOP 033, AOP 067, AOP 075, AOP 077, AOP 111, 128,131,133,136 u odnosu na prethodnu godinu. Odstupanja su vezana uz uz rashode pa tako veći rashodi za kapitalne pomoći sportskom dioničkom društvu uvjetovali su i odstupanja u funkcijskoj klasifikaciji što je vidljivo na AOP 103. Pojačana izdvajanja za rad privatnih vrtića uvjetovala su i povećanje iskazano na AOP 112. AOP 075 značajno odstupa u odnosu na prethodno razdoblje, a vezan je najvećim dijelom za projekt GROW GREEN. AOP 077 veći je u odnosu na prethodno razdoblje zbog radova na energetskoj obnovi. AOP 085 Zdravstvo bilježi povećanje za 85,4% jer je i izdvajanje za pomoć Općoj bolnici bilo veće nego u prethodnoj godini. Rashodi uz ovaj obrazac prate rashode iskazane u programskoj te organizacijskoj i ekonomskoj klasifikaciji.*

***Bilješka broj 3*** *-Bilješke uz obrazac P-VRIO*

*U obrascu P-VRIO za razdoblje od 01.01.-31.12.2018. godine evidentirano je sve ono što posljedično ima utjecaj na bilančne stavke, a nisu rezultat transakcije.*

*AOP 021-proizvedena dugotrajna imovina predstavlja povećanje obujma imovine za 319.909 kuna za zbog povećanja vrijednosti imovine koje je utvrđeno inventurom.*

*AOP 021-smanjenje proizvedene dugotrajne imovine u iznosu od 85.472 kuna predstavlja smanjenje vrijednosti poslovnih prostora te promjene zbog rashodovanja imovine i otuđenja imovine.*

*AOP 029 odnosno iznos od 988.600 kuna predstavlja isknjižavanje potraživanja za dane kredite studentima i učenicima po zaključku Povjerenstva za stipendiranje i odobravanje drugih oblika potpore učenicima i studentima, a temeljem Pravilnika o stipendiranju i odobravanju drugih oblika potpore učenicima i studentima (Glasnik Grada Zadra br. 13/09, 18/10 i 12/11).*

***Bilješka broj 4****-Bilješke uz obrazac Obveze*

*Obveze na kraju izvještajnog razdoblja u 2017. godini iznosile su 118.290.322 kuna, dok je na AOP 001 u 2018. godini evidentirano 114.291.851 kuna. Razlike su sljedeće: Za vrijeme trajanja odnosno otplate kredita na stavkama obveza za dugoročni krediti i ispravak izvora za kredit bile su evidentirane uz glavnicu i kamate koje su izlicitirane kod javnog natječaja za nabavu kreditnih sredstava. Kako je dospijevala isplata /rashod za kamatu prema instrukciji banke tako se umanjivala kamata na kontu obveza za kredit i priznavao rashod za kamate. Iste su bile prikazane cijelo vrijeme i na obrascu IZJ(S) koji se dostavljao Ministarstvu financija. Nakon konačne otplate kredita na kontu obveza ostale su kamate koje je trebalo isknjižiti i zbog toga je umanjeno početno stanje. Razlike koje umanjuju početno stanje obveza su korekcije obveza za rashode iz prethodnih godina. Isknjižena je obveza u iznosu od 62.642 kuna prema uputi nadležnog Ureda Grada, dok je plaćanjem subvencije ustanovljeno da korisnik nije više aktivan, sredstva su se vratila i korigirane su obveze (10.828 kuna). Kod evidentiranja obveza prema proračunskom korisniku u prethodnoj godini ustanovljeno je da se radi o rashodu Grada Zadra budući je korisnik ispostavio fakturu Gradu Zadru, te evidentirao prihod s osnove prodaje proizvoda, roba i pružanja usluga. Budući da iznos od 9.594 kuna nije evidentiran u prethodnoj godini kao rashod niti kao obveza korigirao se preneseni rezultat i obveze u početnom stanju. Ukupno obveze na kraju 2018.godine iznose 89.760.108 kuna i manje su u odnosu na početno stanje za 24.531.743 kuna. Dospjele obveze na kraju 2018. godine iznose 44.509.079 kuna, a nedospjele 45.251.029 kuna. Kod dospjelih obveza vrijednosno su najznačajnije obveze za rashode poslovanja i to obveze za materijalne rashode u iznosu od 21.856.151 kuna. Dospjele obveze za subvencije iznose 5.703.510 kuna, obveze za naknade štete i kapitalne pomoći 1.961.178 kuna, za nefinancijsku imovinu 7.223.250 kuna, financijske rashode 1.898 kuna te obveze na naknade građanima i kućanstvima 130.000 kuna. Iz dospjelih obveza za materijalne rashode vrijednosno je najznačajnija obveza -(ostale tekuće obveze) koja iznosi 7.633.092 kuna. Tu se knjiže sve obveze prema udrugama iz područja kulture, sporta te obveze za Vatrogasnu zajednicu Grada Zadra. U strukturi nedospjelih obveza najznačajniji dio odnosi se na međusobne obveze korisnika, a evidentirane su obveze prema Državnom proračunu s osnove 55% naplaćene realizacije kod prodaje stanova na kojima postoji stanarsko pravo, obveze za naplaćene prihode proračunskih korisnika, obveze za bolovanje preko 42 dana na teret HZZO , obveze za povrat u državni proračun decentraliziranih sredstava, obveze za primljene predujmove, obveze prema Hrvatskim vodama temeljem naplaćene a neprenesene naknade za uređenje voda sa pripadajućim kamatama te predujmovi za EU projekte. Nadalje evidentirana je obveza za PDV prema izlaznim fakturama za zakup poslovnih prostora. Sveukupno 13.767.308 kuna. Nedospjele obveze za nabavu nefinancijske imovine iznose 12.452.291 kuna, dok nedospjele obveze za rashode poslovanja iznose 13.031.430 kuna, uključujući i nedospjelu obvezu za plaću za mjesec prosinac 2018. godine. Nedospjela obveza u iznosu od 6.000.000 kuna odnosi se na obvezu za primljeni kratkoročni kredit.*

***Bilješka broj 5*** *- Bilješke uz obrazac Bilanca*

*Na početku 2018.godine stanje imovine iznosi 1.945.990.947 kuna, dok na kraju 2018.godine iznosi 1.917.704.689 kuna.*

*AOP 002 Nefinancijska imovina na počeku godine iznosi 1.414.516.420 kuna , dok je na kraju godine evidentirana u iznosu od 1.399.874.470 kuna. i manja u odnosu na prethodno razdoblje zbog ispravka vrijednosti.*

*AOP 051 dugotrajna imovina u pripremi bilježi povećanje za 22,6%. Iako su gotovi projekti evidentirani na ovim kontima krajem 2017.godine prebačeni na konta imovine , u ovoj 2018.godini i dalje imamo imovinu u pripremi, a posebno je evidentirano ulaganje u projektu Zadar Baštini te rashodi za izgradnju novog groblja, rekonstrukcija Osnovne škole Smiljevac (energetska obnova) i područnog objekta Osnovne škole Krune Krstića.*

*AOP 064 Novac u banci i blagajni iznosi na kraju obračunskog razdoblja 22.865.859 kuna od čega se na transakcijskom redovnom računu Grada Zadra nalazi 22.651.184,56 kuna, a ostatak na podračunima otvorenim kod OTP banka zbog provođenja projekata iz EU fondova. Izdvojena novčana sredstva evidentirana na AOP 070 predstavlja saldo na podračunu kod HPB d.d. za isplatu uskrsnice umirovljenicima koji ostvaruju to pravo. Ukupno 5.663 kuna..*

*AOP 078-079 Potraživanja od zaposlenih i za više plaćene poreze i doprinose odnosi se na potraživanja s osnove priznate ozljede na radu djelatnici Grada Zadra. Naknada je do primitka Rješenja o priznavanju ozljede isplaćena kao bolovanje na teret poslodavca te se traži povrat sredstava uz korigirani JOPPD obrazac.*

*AOP 083 Zajmovi neprofitnim organizacijama, građanima i kućanstvima u tuzemstvu na početku razdoblja evidentirani su u iznosu od 13.110.112 kuna, a na kraju obračunskog razdoblja u iznosu od 14.216.274 kuna. Bilježi se povećanje od 8,4% zbog povrata sredstava i otpisa potraživanja što je opisano uz obrazac P VRIO*

*AOP 133 Dionice i udjeli u glavnici trgovačkih društava u javnom sektoru bilježi jednaki iznos na početku i kraju poslovne godine i to 324.393.850 kuna. Uvidom u sudski registar ustanovljeno je da nije bilo promjena u temeljnom kapitalu.*

*AOP 140 Potraživanja za prihode poslovanja na kraju 2018.godine iznose 147.871.607 kuna i manja su nego na početku godine kada su iznosila 179.372.249 kuna. Rezultat je to korekcije potraživanja na AOP 156 u iznosu od 41.210.263 kuna koja se od 2018.godine provodi sukladno Izmjeni i dopuni Pravilnika o proračunskom računovodstvu i računskom planu proračuna. Sukladno članku 2. navedenog Pravilnika korigirana su potraživanja na način da je potraživanje u stečaju/likvidaciji korigiralo 75%, potraživanja 1-3 godine 50% te potraživanja iznad tri godine 100%. Korekcija za stečaj i likvidaciju iznosi 14.131.943 kuna, korekcija za potraživanja od 1-3 godine iznosi 6.434.770 kuna te korekcija za potraživanja iznad 3 godine 20.643.550 kuna. Ispravak vrijednosti ne znači otpis ovih potraživanja te su ovi iznosi i dalje na bilančnim stavka u glavnoj knjizi Grada Zadra.*

*AOP 143 Potraživanja za pomoći iz inozemstva i od subjekata unutar općeg proračuna na kraju razdoblja iznose 4.444.394 kuna i veća su za 13,90% u odnosu na prethodnu godinu. Veća potraživanja su s osnova provođenja EU projekata i općinskih proračuna-suosnivača JVP Zadar.*

*AOP 151 Potraživanja za prihode od imovine na kraju 2018.godine iznose 83.147.906 kuna i veća su za 1,8% u odnosu na početno stanje, a najveće odstupanje je kod potraživanja za zakup poslovnog prostora.*

*AOP 155 Potraživanja za kazne i upravne mjere iznose 242.345 kuna ili 30% više nego na početku razdoblja. Nominalno to iznosi 75.869 kuna.*

*AOP 161 Kontinuirani rashodi budućih razdoblja iznose 2.465.758 kuna, a odnose se na trošak plaće za 12/2018, troškove prijevoza i vijećničke naknade.*

*AOP 162 Ukupne obveze i vlastiti izvori iznose 1.917.704.689 kuna, od čega na obveze otpada 89.760.108 kuna (AOP 163). Smanjenje u odnosu na početno stanje rezultat je bolje likvidnosti proračuna Grada Zadra, ali i otplata zadnje rate dugoročnog kredita.*

*AOP 232-239 evidentirani su rezultati poslovanja odnosno njihov raspored kroz poslovne aktivnosti. Tako je ostvaren višak prihoda poslovanja te manjak od nefinancijske i financijske imovine. Ukupno je ostvaren višak poslovanja u iznosu od 17.116.257 kuna, a manjak za pokriće u narednom razdoblju iznosi 59.949.584 kuna.*

*Na AOP 245,246 –Izvanbilančni zapisi na kraju 2018. godine iznose 3.104.847.378 kuna. Tu se vodi potraživanja za NUV i kamate te podaci o raspoloživom saldu za sredstva od prodaje stanova, ali pregled primljenih jamstava, danih jamstava te sudskih sporova koji su u tijeku i koji mogu imati utjecaj na stavke bilance Grada Zadra.*

*Značajna sredstva iznose 3.040.811.202 kuna i predstavljaju vrijednosti građevinskog zemljišta prema procjeni Komisije iz 1999.godine. U tijeku je izrada Registra nekretnina Grada Zadra te se u narednim razdobljima očekuju promjene i u ovom dijelu odnosno evidentiranje u bilančnim stavkama.*

*U izvanbilančne zapise uvedene su sve zadužnice, garancije i slični dokumenti koji su zaprimljeni u UO za financije Grada Zadra.Paralelno su isknjiženi iznosi koji su se naplatili po bjanko zadužnicama.*

*Isto tako evidentirani su sporovi (prema evidenciji-popisu nadležnih Upravnih odjela Grada Zadra) koje Grad Zadar vodi, a koji mogu postati potencijalne obveze budući je Grad tuženik. Vrijednost istih iznosi na dan 01.01.2018. godine 198.561.274 kuna dok krajem 31.12.2018.godine iznosi 168.858.848,85 kuna. Popis sudskih sporova u tijeku nalazi se u privitku ovih Bilješki i čini njihov sastavni dio.*

*Naknada za uređenje voda sa kamatama na dan 31.12.2018. iznosi 39.377.040 kuna.*

*Dane hipoteke:*

***-iznos od 10.000.000 kuna za završetak rekonstrukcije palače CEDULIN, prema Odluci Gradskog*** *vijeća. Grad Zadar dozvolio je upis hipoteke u korist banke na kat čest.10402/1 do povrata kredita koji otplaćuje Turistička zajednica Grada Zadra.*

*Primljena i izdana sredstva osiguranja plaćanja u 2018.godini:*

*Grad Zadar zaprimio je 50 zadužnica ukupne vrijednosti 14.665.000,00 kuna te 12 garancija ukupne vrijednosti 2.399.505,09 kuna.*

*Grad Zadar izdao je u 2018. godini:*

*Ministarstvo turizma  1 zadužnica na 50.000,00 kuna,*

*Ministarstvo demografije, obitelji, mladih i socijalne politike 1 zadužnica na 1.000.000,00 kuna,*

*Erste&Steiermarkische bank d.d. 1 zadužnica na 10.000.000,00 kuna (kratkoročni kredit)*

*Fond za zaštitu okoliša i energetsku učinkovitost 4 zadužnice ukupne vrijednosti 3.100.000,00 kuna.*

*Ministarstvo regionalnog razvoja i fondova Europske unije 6 zadužnica ukupne vrijednosti 4.200.000,00 kuna.*

*Tablični prikaz nalazi se u privitku i čini sastavni dio ovih Bilješki.*

***P R O Č E L N I K***

***Ivan Mijolović, dipl.oec.***